AlexejDobrolubov/national_council_slovak_2010 huggingface dataset:
12. schôdza NR SR - 14.deň - A. dopoludnia
Dátum: 2024-05-10
Poslanec: Jaurová, Zora (PS)
Druh vystúpenia: Vystúpenie s faktickou poznámkou

136. Ďakujem, pán predsedajúci. Aj mne inak vadí osobný tón. To súhlasím s predrečníkom, ale ja som tu osobný tón zatiaľ počula len od pána Tarabu, teraz od pani Šimkovičovej a ešte medzitým od pána Blahu. A naozaj mi to vadí, vadí mi to aj voči mojej osobe a vadí mi to aj voči všetkým ostatným, voči ktorým to tu zaznelo. A ja som si teda myslela, že táto diskusia, ktorú vy považujete za zbytočnú, môže byť o tom, že sa niekam dopracujeme k tomu, akoby mal byť ten konsenzus o kultúre vyzerať, ale, bohužiaľ, po tomto prejave pani ministerky, čo si vážim, že teda konečne vystúpila, musím naozaj skonštatovať, že nič ste nepochopili a nič ste sa nenaučili. A bolo by veľa na čo reagovať, ale ja zareagujem iba na jednu vec pre krátkosť času. Hovoríte o našich progresívnych postojoch k ženám. Tak ja vám poviem, aké sú progresívne postoje k ženám. My budeme vždy bojovať za to, aby ste vy ako žena mali rovnaké šance a rovnaké príležitosti. My budeme vždy bojovať napríklad za to, aby ste ako žena mali rovnakú zodpovednosť, aby ste ako žena mohli byť rovnako kritizovaná za vaše kroky, ktoré robíte ako vo verejnom priestore. Aby napríklad za vás na tlačovkách nemuseli odpovedať okoloidúci muži, kľudne nám dajte znamenie, keď vás utláčajú a nedovolia vám hovoriť, my vieme zabezpečiť pomoc a budeme bojovať za to, aby ste mohli vždy vyjadriť ten svoj postoj, ale aby ste zároveň za ten svoj postoj niesli zodpovednosť. Toto sú naše progresívne postoje k ženám. Tie tu reprezentujem ja a moje kolegyne a asi to na skladbe nášho poslaneckého klubu je vidieť. Ďakujem pekne. (Potlesk.)
12. schôdza NR SR - 14.deň - A. dopoludnia
Dátum: 2024-05-10
Poslanec: Jaurová, Zora (PS)
Druh vystúpenia: Vystúpenie s faktickou poznámkou

124. Ďakujem, pán predsedajúci a ďakujem kolegom za reakcie. Ja by som možno ešte doplnila aj na margo celej tejto debaty, ktorú tu dnes vedieme, že viete, ja mám takú, taký sen. Že by som chcela, aby napriek tomu, že máme v tomto pléne rôzne politické tričká a rôzne názory na rôzne veci, tak aby kultúra bolo niečo, čo nás spája, aby kultúra naozaj dávala zmysel našim životom a aby z nás robila lepších ľudí, a to teda naprieč tým povestným politickým spektrom. A veľakrát ako mám také záblesky aj v tejto debate, aj v iných, že by to možno mohlo byť možné. Len ono sa to nedá s ministerkou, ktorej jedinou misiou je rozdeľovať. A všimnite si, že to počuť vo všetkých jej prejavoch. Aj v tom, čo tu kolegyňa citovala z telegramu. Vždy je to my a oni. Predtým ste mali vy, teraz máme my. Stále počujeme, že musí uspokojiť svojich voličov. A proste s takýmto nastavením sa jednoducho nedá ten rezort riadiť tak, aby tá kultúra bola naozaj pre všetkých, a aby možno aj v tomto pléne bola niečím, na čom sa dokážeme dohodnúť. Takže ja by som, ja verím, že tento môj sen snívate viacerí, že ho snívate aj v koalícii. A chcela by som vám povedať, že ak chceme naozaj tú hrdú národnú kultúru, o ktorej tu veľa rozprávame a o ktorej hovoril v konečnom dôsledku aj Ján Lajčiak, ktorého som citovala, tak proste nájdite iného ministra alebo ministerku a môže táto diskusia vyzerať úplne inak. Ďakujem.
12. schôdza NR SR - 14.deň - A. dopoludnia
Dátum: 2024-05-10
Poslanec: Jaurová, Zora (PS)
Druh vystúpenia: Vystúpenie s faktickou poznámkou

40. Ďakujem, pán predsedajúci. Pán minister Taraba, vy ste fascinujúci človek, naozaj. Ja ako profesionál z oblasti dramatických umení som tak sledovala tento váš prejav a musím povedať, že teda rozmýšľala som pri tom, že aký je váš politický talent, a zjavne je to to, že vy dokážete povedať čokoľvek, hocikedy a za akýchkoľvek okolností, že z vás to tak ide. Vám to aj asi ani nejde cez mozog, iba to z vás tak ide a teda akože možno by ste boli dobrý materiál na stand-up, ale musím vám teda poradiť, že aj improvizácia má svoje pravidlá, a že to si treba dopredu pripraviť, aby to na seba nadväzovalo, a aby to bol dobrý stand-up. Takže veľmi rada sa s vami o tom porozprávam. A teda vy ste hovorili o tom, že, že my ako keby vnímame, že keď vy na niečo dávate peniaze, tak to beriete z nášho, no vy to beriete z nášho. Vy to beriete z daní všetkých občanov, ktorí vám tie peniaze zverili, a preto aj dnes tu odvolávame ministerku kultúry, lebo ona spravuje tiež nejaké peniaze, ktoré jej občania tejto krajiny zverili a ktoré ona sa snaží rozdeľovať podľa želania vašich pár desaťtisíc voličov, a to ja považujem za pomerne škandalózne. Čiže myslím si, že úplne stačí, keď budú prácu ministrov robiť ľudia, ktorí majú radi tú prácu. Napríklad vy by ste mohli teraz ochraňovať životné prostredie, namiesto týchto stand-upov a keď za ministerku nominujete niekoho, kto vie, čo je kultúra, a kto tú kultúru má úprimne rád. Ďakujem pekne.
12. schôdza NR SR - 14.deň - A. dopoludnia
Dátum: 2024-05-10
Poslanec: Jaurová, Zora (PS)
Druh vystúpenia: Vystúpenie s faktickou poznámkou

18. Ďakujem, pán predsedajúci. Ja by som sa chcela poďakovať pánovi Dankovi za tú snahu o taký nejaký konsenzuálny prejav. Tuto moji kolegovia sú mi svedkami, že niet väčšieho fanúšika vašej osoby v našom klube, ako som ja. A ja, ja to myslím ale vážne, lebo vy ste spomínali napríklad tú debatu, ktorú sme tu mali o Fonde na podporu umenia, a ja to oceňujem, že vy ste sa k tomu stavali veľmi konštruktívne. A dlho to vyzeralo, že vieme dospieť aj k nejakému kompromisu, ktorý by bol vlastne pre všetkých dobrý, ale proste v jednom momente sa to nejak celé pokazilo, a to čo ideme teraz schvaľovať, je tá najhoršia možná alternatíva. A vy ste mohli byť za stranu, ktorá, ktorá priniesla do slovenskej kultúry viac peňazí ako ktokoľvek predtým, ktorá nezničila to, čo sa tu vybudovalo, ale naopak urobila niečo lepšie a budete teraz za tých, ktorí len ničia to, čo iní pred vami vybudovali. A teraz ja sa pýtam že prečo? Lebo to sa nemuselo stať. No a tá odpoveď je jednoduchá. Lebo si neviete poradiť s vlastnou ministerkou kultúry a preto ju tu dnes napríklad odvolávame. A dávame vám príležitosť to proste upratať, lebo možnože do budúcnosti by sme sa mohli vyhnúť takýmto problematickým momentom, a možnože by sme si potom aj troška lepšie rozumeli. Lebo tak ako hovoria kolegovia, nie je pravda, že nám národné veci sú smiešne, je to práve naopak. A uvidíte to aj v mojom prejave za chvíľu a potom by sme možno mohli mať presne tú konštruktívnu diskusiu, o ktorej ste tu hovorili, a ktorú ste tu nejakým spôsobom načrtli. Takže... (Prerušenie vystúpenia časomerom.)
12. schôdza NR SR - 13.deň - B. popoludní
Dátum: 2024-05-09
Poslanec: Jaurová, Zora (PS)
Druh vystúpenia: Vystúpenie s faktickou poznámkou

127. Ďakujem, pán predsedajúci. Ja by som chcela reagovať na to, čo kolegyňa Kleinert hovorila vlastne aj o tej debate, ktorú sme k tomuto zákonu mali, ale aj o tom, že o tých pozitívnych veciach, čo tá debata ukázala. A podľa mňa my sme naozaj mali vlastne paradoxne napriek všetkým tým legislatívnym preškobrtkám, ktoré sa pri tomto zákone použili, tak my sme mali naozaj dobrú debatu o tom. A ja som napríklad veľmi rada, že sa toľko tu v parlamente hovorí o kultúre, a ja som dokonca aj rada, že som vlastne videla, že je tu veľmi veľa ľudí, ktorým na kultúre záleží, že sú tu ľudia, ktorí kultúre rozumejú a ktorým záleží na tom, ako tá kultúra na Slovensku bude fungovať, a že pri tom menej pozerajú na to, kto je z koalície a kto je z opozície. A tá diskusia, som stále mala pocit, že niekam vedie a že k niečomu sa vieme dopracovať. A my sme sa v jednom momente aj dopracovali k nejakému kompromisu, ktorý bol oznámený, a on zrazu neplatil. A ja sa pýtam, že prečo neplatí, prečo, to nám nikto nevysvetlil. Prečo ten kompromis, ktorý sme aj my dokázali akceptovať, hoci nebol ideálny z nášho pohľadu, zrazu z ničoho nič neplatil? A viete, že my sme tu teraz v takej čudnej situácii, že ako keby všetci vedia, že to čo ideme prijímať, je zlé. Všetci to vedia, všetci to aj v kuloároch priznávajú, ale všetci tak chodíme po špičkách okolo, a teraz ja sa pýtam, že okolo koho chodíme po špičkách a čo vlastne musíme nejakým spôsobom tu všetci akceptovať, že tu 150 poslancov vlastne stále hovorí, že je to zlé, ale musíme to prijať. Tak kto to je?
12. schôdza NR SR - 13.deň - B. popoludní
Dátum: 2024-05-09
Poslanec: Jaurová, Zora (PS)
Druh vystúpenia: Vystúpenie s faktickou poznámkou

107. Ďakujem, pán predsedajúci, a ďakujem aj kolegom za všetky faktické poznámky. Ja by som možno zdôraznila niečo, čo tu spomenul kolega Lackovič, lebo to je veľmi dôležitá vec v tejto súvislosti, že my tu dnes čelíme ako keby argumentácii, že fond nefunguje dobre, ktorý je verejnoprávny a oddelený od ministerstva, že ten fond nefunguje dobre, a preto je potrebná väčšia kontrola ministerstva nad jeho fungovaním, lebo iba tak bude fungovať lepšie a viac verejnoprávne a tak ďalej, ale je z toho pôvodného grantového systému ministerstva kultúry jedna oblasť, ešte tam ostala a to je ochrana kultúrnych pamiatok, program Obnovme si svoj dom. Všetko ostatné dalo ministerstvo do tých fondov, ktoré dnes kritizujeme, administruje jedine grantovú schému na ochranu kultúrnych pamiatok. 30. 11. bola uzávierka tejto grantovej schémy minulého roka. Do dnešného dňa ministerstvo kultúry ani neposkladalo komisie, ktoré by to mali hodnotiť. To znamená, že, ja sa pýtam, že naozaj ministerstvo to vie robiť lepšie ako tie fondy? Naozaj? Lebo tento rok skolabuje ochrana kultúrnych pamiatok vďaka ministerstvu kultúry vedenom Martinou Šimkovičovou. A my naozaj chceme týmto ľuďom dať do rúk aj to, čo je mimo ministerstva a dnes dobre funguje? Lebo my vidíme, ako oni fungujú, a vieme si to konkrétne overiť na konkrétnom programe. Čiže takto chceme, aby fungovali aj tie iné fondy, hoci sme ich tu 10-15 rokov nejakým spôsobom ladili tak, aby fungovali lepšie? Toto chcete urobiť? Presne toto chcete urobiť... (Prerušenie vystúpenia časomerom.)
12. schôdza NR SR - 13. deň - A. dopoludnia
Dátum: 2024-05-09
Poslanec: Jaurová, Zora (PS)
Druh vystúpenia: Vystúpenie s faktickou poznámkou

87. Ďakujem, pán predsedajúci. No, ja vlastne nadviažem na kolegu Grendela, že možno je dobré si zhrnúť, že čo obsahuje tento pozmeňovací návrh. My sme tu celkom dlho a celkom podrobne diskutovali o tom, prečo ten pôvodný pozmeňovací návrh okrem toho, akým procesom prišiel do Národnej rady, prečo je vecne zlý. A po tých hodinách debát v pléne, v médiách, v kultúrnej obci, kedy toto vlastne všetci kritizovali, dokonca aj koaliční partneri vaši, tak vy ste prišli s pozmeňovacím návrhom, ktorý utvrdzuje všetko to zlé, čo v tom pôvodnom bolo. Vytvára vlastne niečo, čo už sa nedá nazývať verejnoprávnym fondom, dáva absolútne všetky právomoci do rúk rady, ktorá bude čisto politicky zvolená, ktorá bude dokonca aj vytvárať komisie a rozhodovať úplne o všetkom. A do tohto extrémne netransparentného a klientelistického systému chcete naliať o 10 mil. navyše. Tak ja som to chcela len tak zhrnúť, lebo blíži sa teda aj ďalšia rozprava, aby sme vedeli, o čom sa tu teraz rozprávame, keďže tu prijímame zákony pozmeňovacími návrhmi na poslednú chvíľu a tú skutočnú diskusiu tu naozaj nemôžeme viesť. Ďakujem pekne.
12. schôdza NR SR - 4.deň - A. dopoludnia
Dátum: 2024-04-19
Poslanec: Jaurová, Zora (PS)
Druh vystúpenia: Vystúpenie s faktickou poznámkou

88. Ďakujem pekne. Ja iba, pardon (rečníčka rukou zavadila o mikrofón). V reakcii na to, čo tu zaznelo od pána Michelka, že ja už som viackrát od vás počula ten argument, ktorý je pre mňa nepochopiteľný, že vy vlastne svoje legislatívne návrhy zdôvodňujete argumentami nelegislatívnej povahy. To znamená, že vy navrhnete do zákona, že ministerka nominuje nominantov do rady fondu a potom to odôvodňujete tým, že však by hádam ministerka nebola taká hlúpa a nenominovala tam zlých nominantov. Ale to tak nefunguje legislatíva. Proste legislatíva funguje tak, že čo tam je napísané, tak to platí, a my teda vidíme, ako pani ministerka nominuje ľudí kade-kde, akých ľudí a na základe akých argumentov. Takže už dupľom nemáme žiadnu dôveru k tým nelegislatívnym a k externalitám, na ktoré vy sa odvolávate. A druhá vec je, čo sa týka toho, že, že tu nejak chceli ste diskusiu a tá neprebehla, no. My dvaja sme teda strávili veľmi veľa času spolu v televíznych diskusiách. Ja som sa s vami jedného času stretávala pomaly viac, jak s mojím manželom a, a, bohužiaľ, tá diskusia mala prebiehať pred tým, než ste prišli s týmto návrhom do parlamentu, alebo mala prebiehať medzi prvým a druhým čítaním, lenže očividne vy ste si to neprediskutovali ani so svojimi koaličnými partnermi, ktorí potom chodia za mnou a pýtajú sa ma, že ako by sa to dalo urobiť inak, hej? Čiže, čiže skúsme možno sa vrátiť tam, kde sme to urobili zle, a skúsme možno to vylepšiť a urobiť to tak, aby sme všetci na to boli hrdí. Ďak... (Prerušenie vystúpenia časomerom.)
12. schôdza NR SR - 11. deň - A. dopoludnia
Dátum: 2024-05-03
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

113. Ďakujem pekne za slovo. Ja chcem veľmi pekne poďakovať kolegyniam poslankyniam pani Holečkovej a Turčanovej, že pripravili takýto návrh zákona. Tak ako aj v rozprave vystúpili a pomenovali tie veci, ktoré pomenovali, fakt títo ľudia to majú veľmi ťažké a tu by sme politiku dať bokom a mali by sme riešiť tieto veci, lebo bude to veľká pomoc pre týchto ľudí. A tak ako to viackrát bolo povedané, je to doslova suplovanie štátu, aj šetrenie finančných zdrojov pre štát. Tak nerobme politiku, ale fakt zdravý sedliacky rozum a pomôžme týmto ľuďom. Ďakujem.
12. schôdza NR SR - 11. deň - A. dopoludnia
Dátum: 2024-05-03
Poslanec: Janckulík, Igor (KDH)
Druh vystúpenia: Vystúpenie v rozprave

81. Ďakujem za slovo. Vážený pán predsedajúci, v súlade s § 73 zákona o rokovacom poriadku som bol určený výborom za spravodajcu k uvedenému návrhu zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Výbor Národnej rady Slovenskej republiky pre financie a rozpočet, Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady Slovenskej republiky pre financie a rozpočet. Zároveň odporúčam, aby výbory uvedený návrh prerokovali do 7. júna 2024 a gestorský výbor do 10. júna 2024. Pán predsedajúci, prosím, otvorte rozpravu k uvedenému návrhu zákona.
12. schôdza NR SR - 8.deň - A. dopoludnia
Dátum: 2024-04-26
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

15. Ďakujem pekne za slovo. Tento mechanizmus je pre poľnohospodárov podporný, čo je na jednej strane dobré, ale určite niektorí poľnohospodári ho využijú, niektorí ho nevyužijú. A mňa skôr mrzí, včera som to hovoril aj pánovi ministrovi, že poľnohospodári sa vôbec nevedia dovolať na PPA-čku a nevedia získať informácie, ako sú na tom, či dostanú platby, alebo nedostanú. Potom sa obracajú, samozrejme, na nás, na poslancov a mrzí ma, že my poslanci sa tiež tam nevieme dovolať, že proste nevieme získať informácie. Včera keď mi pán minister povedal, že kľudne máme povedať, že kde sa to stáva, no volal som tým poľnohospodárom, povedali, že proste všade. Nemajú tie informácie, nevedia sa dovolať. Aj tu na tej Hraničnej, nevedia. A čo ma aj mrzí, že pán minister hovoril, že preto tie platby sa nevyplácajú aj kvôli tomu, že predchádzajúce vedenie PPA-čky dobre nefungovalo. Vieme dobre, že predchádzajúcim šéfom PPA-čky bol Jozef Kiss. A teraz Jozef Kiss sa zrazu stáva prezidentom finančnej správy. To nechápem, keď on vtedy tam bol, akože proste nefungovalo to dobre, tak teraz za odmenu mu dávame prezidenta finančnej správy? Takže k tomuto by som tiež chcel nejaké vysvetlenie. Ďakujem.
12. schôdza NR SR - 5.deň - A. dopoludnia
Dátum: 2024-04-23
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

18. Ďakujem pekne za slovo. Pán kolega, ja by som to až tak nevidel čierne tento návrh zákona, hlavne čo sa týka samospráv. Stretávam sa dennodenne so starostami a primátormi a tí doslova čakajú, kedy bude schválený tento zákon, lebo im to doslova zväzuje ruky v mnohých verejných obstarávaniach. A že sa zvyšujú limity vo verejnom obstarávaní, no tak zvyšujú sa hlavne aj kvôli tomu, že ceny prác sa rapídne zvýšili aj ceny stavebných materiálov. Takže aj kvôli tomu ja si myslím, že bolo toto dvíhanie, ale vítam aj postoj pána ministra, že je pripravený rokovať o prípadných zlepšeniach a nápravách tohto zákona. Ďakujem.
12. schôdza NR SR - 1.deň - B. popoludní
Dátum: 2024-04-16
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

51. Ďakujem pekne za slovo. Vyjadrím sa k skrátenému, k skrátenému legislatívnemu konaniu v tomto zákone, ale nebudem sa vyjadrovať k zákonu ako ku celku, lebo tam určite máte veľké výhrady. Skrátené legislatívne konanie v tomto zákone podporujem, lebo je nenormálne, že príprava a výstavba ciest trvá dlhšie ako samostatná výstavba. Napríklad výstavba diaľnic a rýchlostných ciest trvá zhruba desať rokov a potom nasleduje samostatná výstavba. Takže určite toto podporujem a treba to zmeniť, lebo všetky okolité štáty naokolo nás predbehli a tá výstavba je tam razantnejšia ako u nás. Niekedy by aj stačilo možno namiesto zákona zlepšiť aj prístup zodpovedných pracovníkov, ktorí vlastne pripravujú alebo sú zodpovední za prípravu a výstavbu týchto ciest a diaľnic, lebo niekedy mi to fakt pripadá, ako keby to oni sami naťahovali. Môžeme si len spomenúť na diaľnicu D1 a D3, R1, R2, R3 a ďalšie rýchlostné cesty. SMER bol pri vláde vyše dvanásť rokov. Áno, už to mohol dávno riešiť, aby sa tá výstavba naštartovala a nebola taká spomalená, ale napriek tomu vítam, že chcú robiť skrátené legislatívne konanie, kde by našli spôsob, aby sa urýchlila výstavba týchto ciest. Ale hovorím, ten zákon nie je dobre nastavený, ale to sa budeme potom vyjadrovať už v tej druhej časti. Ďakujem.
9. schôdza NR SR - 15. deň - A. dopoludnia
Dátum: 2024-02-23
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

42. Ďakujem pekne za slovo. Jozef, ďakujem veľmi pekne za tvoje vystúpenie a zhrnutie celej situácie. Spomenul si tu aj viacero vecí, napríklad eurofondy. No keby sme prišli o eurofondy, tak bolo by to veľmi zlé pre Slovensko a hlavne pre regióny. Lebo my potrebujeme znižovať regionálne rozdiely a doslova tieto regióny sú odkázané na eurofondoch. A spomenul si tu taktiež aj podnikateľov, a hlavne povedal si, že podnikatelia musia vedieť, čo ich čaká a predvídavosť a čo budú robiť za mesiac, za rok, že proste tí podnikatelia si vôbec nevedia ten svoj biznis plán naplánovať a veľmi ťažko sa takýmto podnikateľom potom podniká. Samozrejme, potom je aj výpadok v daniach, lebo keď podnikateľom sa nedarí, tak nebude sa dariť ani štátu. Ďalej si tu spomenul, že dehonestuje sa práce medzi inštitúciami. To aj vo svojom vystúpení povedal pán Tóth, že ministerstvo financií nespolupracuje s Radou pre rozpočtovú zodpovednosť, a to podľa mňa je veľmi zlé. Tu by sa mala hľadať spolupráca a hľadať riešenie pre Slovensko. A poslednú vec, čo si spomenul, adresná, adresné výdavky. Žiaľ, na Slovensku fungujeme tak, že vlastne všetkým dávame rovnako a tá adresná pomoc by mala byť pre tých ľudí, čo sú najviac zranení. My to aj v KDH stále tvrdíme, že adresná pomoc pomôže ľuďom, ktorí to najviac potrebujú, ale pomôžeme aj štátu, lebo nebudeme míňať peniaze a rozhadzovať, keď to tak jednoducho poviem, doslova lopatou pre všetkých. Ďakujem.
9. schôdza NR SR - 14. deň - A. dopoludnia
Dátum: 2024-02-22
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

38. Ďakujem pekne za slovo. Ďakujem, Marián, aj za tvoje vystúpenie. Určite tento návrh zákona pomohol by veľmi podnikateľom znížiť tú byrokraciu, o ktorej sa tu stále rozprávame a bavíme. A fakt, 1 700 euro, v dnešnej dobe to je strašne nízka suma, lebo vtedy, si pamätám, ako keď sme to prerátavali, krát 30,126, bolo to 50-tisíc slovenských korún, malo to nejakú hodnotu. Teraz, ako si aj povedal, obyčajný notebook lepší stojí viac ako 1 700 euro. Teraz zoberme si napríklad kamery, hej, niekto sa bav... svoju činnosť vykonáva, že robí záznamy rôzne na kameru, to znamená, že takisto za 1 700 euro vlastne nekúpi dobrú kameru, alebo, ja neviem, geodeti, ktorí dennodenne robia merania, a možnože on dva-tri prístroje zničí za jeden rok, ale musí ich držať a musí ich odpisovať. Servisy, si zoberme napríklad, tí majú tiež zariadenia na rôzne merania a takisto ich musia odpisovať a dennodenne s tým robí, to zariadenie mu nevydrží. No a čo sa týka aj odpisovania zo 40 rokov na 20 rokov, určite súhlasím, lebo si zoberieme tých podnikateľov, podnikateľ keď je úspešný a darí sa mu, tak väčšinou už má nejaký ten svoj vek, tak on sa, chudák, ani nedožije odpisovanie toho svojho majetku, lebo 40 rokov podľa mňa je určite veľmi dlhá doba. A potom vieme, že tie firmy buď idú do konkurzu, alebo nevieme, ani ako skončia, takže podporuje určite tento návrh. Ďakujem.
9. schôdza NR SR - 14. deň - A. dopoludnia
Dátum: 2024-02-22
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

8. Ďakujem pekne za slovo. Pán kolega, áno, máš pravdu, motoristi platia veľké poplatky a tých poplatkov je strašne veľa. Nespomenul si tam napríklad servisy. Každý motorista vlastne musí ísť do servisu, a vieme, že tie servisy zamestnávajú ix ľudí, tá ekonomika, samozrejme, sa nabaľuje, ale motoristi musia chodiť aj kvôli tomu do servisov, lebo máme strašne nekvalitné cesty, nekvalitnú infraštruktúru. Vieme dobre, že teraz po zimnom období si motoristi, dá sa povedať, dennodenne možno aj stovky motoristov si zničí svoje motorové vozidlo na týchto našich cestách a štát sa o tieto cesty nestará tak, ako by sa mal starať. Môžem spomenúť Strečno. Niekoľko rokov sa to nerieši. Keď idete popod Strečno, tak sa doslova musíte modliť, že či vás trafí nejaká skala, alebo vás netrafí. Tu nie je žiadna bezpečnosť. Ďalej. Keby nám fungovala napríklad integrovaná doprava, to znamená, že napojenie vlakových spojov na autobusových dopravcov, tak tých motoristov by toľko nemuselo jazdiť po našich cestách, ale keďže toto nám nefunguje, lebo vieme, že vlaky meškajú, a nemeškajú pár minút, ale niekoľko hodín, takže to je tiež veľký problém. Ďalej nespomenul si poistky, zákonné poistky, havarijné poistky, to sú znova obrovské sumy, a takto by sme dlho ešte mohli rozprávať a prišli by sme na ix poplatkov, ktoré motoristi musia zaplatiť, aby mohli svoje dopravné vozidlá využívať na svoju činnosť podnikateľskú, ale nielen na podnikateľskú, ale na rôzne činnosti, ktoré vlastne súvisia s tým, lebo tie motorové vozidlá, to nie je, že len ten podnikateľ robí pre seba, ale robia aj pre našu spoločnosť, či prepravcovia, neviem, zdravotného materiálu, krvi alebo tak ďalej, záchranárske vozidlá. Ďakujem.